ΓΡΑΠΤΗ ΕΡΩΤΗΣΗ E-1627/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαïκής Κοινότητας (χρηματοδότηση από τον προϋπολογισμό)

Λαμβάνοντας υπόψη την "τροποποιημένη πρόταση απόφασης του Ευρωπαϊκού Κοινοβουλίου και του Συμβουλίου για το πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002)" και την "τροποποιημένη πρόταση απόφασης του Συμβουλίου για το πέμπτο πρόγραμμα-πλαίσιο δραστηριοτήτων έρευνας και εκπαίδευσης για την Ευρωπαϊκή Κοινότητα Ατομικής Ενέργειας (Ευρατόμ) (1998-2002)" (COM(97)439 τελικό - 97/0119 COD - 97/0120 CNS)(1),

θα μπορούσε η Επιτροπή να εξασφαλίσει στενή αλληλεπίδραση ανάμεσα στο πρόγραμμα-πλαίσιο και τα προγράμματα συνεργασίας με τρίτες χώρες της Ευρώπης, ιδίως τα προγράμματα Eureka και COST, και θα μπορούσε να αναπτύξει, επί τη βάσει αναλύσεως ανά γεωγραφική περιοχή, δράση που να διαρθρώνεται ανάλογα με: χώρες ΧΚΑΕ, χώρες της Μεσογείου, χώρες ΝΑΚ, χώρες της Ασίας και της Λατινικής Αμερικής με δυναμική οικονομία, αναπτυσσόμενες χώρες,μη κοινοτικές βιομηχανικές χώρες;

Απάντηση της κας Cresson εξ ονόματος της Επιτροπής

(14 Ιουλίου 1998)

Η πολιτική και τα μέσα συνεργασίας με άλλα Πλαίσια συνεργασίας στον τομέα της έρευνας και της τεχνολογικής ανάπτυξης (ΕΤΑ) και με τρίτες χώρες, περιγράφονται λεπτομερώς στην πρόταση για το ειδικό πρόγραμμα "Η επιβεβαίωση του διεθνούς ρόλου της κοινοτικής έρευνας"(2). Ένας κύριος τομέας στο πλαίσιο του θέματος Γ του εν λόγω προγράμματος είναι ο συντονισμός με το COST και το EUREKA, προκειμένου να αξιοποιηθεί καλύτερα η συμπληρωματικότητα μεταξύ των αντίστοιχων αυτών μέσων και του προγράμματος-πλαισίου. Ως εκ τούτου, η Επιτροπή μπορεί να απαντήσει καταφατικά στο πρώτο τμήμα της ερώτησης του Αξιότιμου Μέλους του Κοινοβουλίου.

Όσον αφορά το δεύτερο τμήμα της ερώτησης, η Επιτροπή προτείνει την ανάλογη δομή συνεργασίας με ορισμένες κατηγορίες τρίτων χωρών, στο θέμα Α του προαναφερθέντος ειδικού προγράμματος:

- κράτη που βρίσκονται στην προ της προσχωρήσεως φάση

- Νέα Ανεξάρτητα Κράτη (ΝΑΚ) και χώρες της Κεντρικής και Ανατολικής Ευρώπης (ΧΚΑΕ) που δεν βρίσκονται στην προ της προσχωρήσεως φάση

- Μεσογειακές χώρες-εταίροι

- έρευνα για την ανάπτυξη (επικέντρωση στις αναπτυσσόμενες χώρες)

- αναδυόμενες οικονομίες και εκβιομηχανισμένες χώρες

Η δομή αυτή καθορίστηκε βάσει της πείρας που αποκτήθηκε κατά τη διάρκεια του τρέχοντος προγράμματος-πλαισίου, των εξελίξεων όσον αφορά τις σχέσεις της Κοινότητας με ορισμένες ομάδες τρίτων χωρών, καθώς και βάσει του διαλόγου όσον αφορά την πολιτική ΕΤΑ με τις αρχές τρίτων χωρών, καθώς και μελετών που αφορούν, ειδικά, ορισμένες χώρες. Η δομή είναι συνεπής με αυτήν που παρουσιάζεται στην ερώτηση (οι προαναφερθείσες χώρες με αναδυόμενη οικονομία βρίσκονται στην Ασία και στην Λατινική Αμερική), με την μόνη διαφορά ότι, λόγω της διαφοράς στόχων και μέσων, η πρόταση της Επιτροπής κάνει διάκριση μεταξύ χωρών που βρίσκονται στην προ της προσχωρήσεως φάση (Κύπρος και 10 ΧΚΑΕ) και των χωρών οι οποίες δεν βρίσκονται σε αυτή την φάση, αλλά βρίσκονται στην ίδια ομάδα με τα ΝΑΚ.

(1) ΕΕ C 291, 25.9.1997, σελ. 15-16.

(2) COM(98)305τελικό.